9. schôdza NR SR - 12.deň - B. popoludní
Dátum: 2024-02-20
Poslanec: Kleinert, Dana (PS)
Druh vystúpenia: Vystúpenie v rozprave

16. Ďakujem veľmi pekne. Vážený pán predsedajúci, pán minister, vážené poslankyne, poslanci, ja v podstate nepoviem už úplne nič nové, aj keď takto by sa nemalo začínať v rozprave (povedané so smiechom), ale teda chcela by som všetkým, čo poviem, vlastne zdôrazniť to, čo povedali predo mnou moji predrečníci a predrečníčka pani Petrík a pán Lackovič. V spolupráci aj s pani Plavákovou sme naozaj pripravili návrh zákona, ktorý opravuje systém, a vy všetci, ktorí máte so samosprávami skúsenosti, viete, že ten problém tam reálne nastáva, a my sa snažíme na to pozerať tak, aby touto opravou sme pomohli reálnemu každodennému životu a problémom ľudí, s ktorými sa stretávajú. V tejto legislatívnej tvorbe, ktorá sa deje, sa často prijímajú zákony tak, že nenadväzujú na realitu právnych vzťahov, alebo sa im stane, že sa niektoré veci opomenú a je dôležité na to reflektovať, aby sme vedeli skutočne zákonodarne pomôcť v každodennom živote ľudí. Jedným z takýchto prípadov je aj novela zákona o rodičovskom príspevku, ktorá nadobudla účinnosť 1. augusta 2023. Spolu s kolegyňami a kolegom chceme predloženým návrhom prinavrátiť efektivitu využívania príspevku na starostlivosť o dieťa, ktorý sa v súčasnosti čerpá len minimálne. Ako už vieme, tento stav je spôsobený existenciou rodičovského príspevku na Slovensku, ktorý je dostupný pre rodiča každého dieťaťa do troch rokov veku alebo do šiestich pri dlhodobo nepriaznivom zdravotnom stave a predĺženého rodičovského príspevku, ktorý je poskytovaný bez ohľadu na zamestnanie rodiča. Ono v novembri 2023 bolo počet poberateľov príspevku na starostlivosť len 234 s celkovou vyplatenou sumou vyše 18-tisíc eur, zatiaľ čo rodičovský príspevok poberalo 136 170 osôb s celkovou sumou vyše 58 mil. eur. Novela zákona, ktorá umožňuje nárok na tú sumu 160 eur z príspevku na starostlivosť, ak je dieťa umiestnené do detskej skupiny, nezmenila tento stav čiastočne kvôli nedostatočnej podpore zo strany ministerstva a nízkemu počtu detských skupín. O tom už viacej aj hovorila kolegyňa Petrík, dokonca aj o tých piatich skupinách. Príspevok na starostlivosť o dieťa, a to je dôležité povedať, je financovaný z Európskeho sociálneho fondu a jeho čerpanie malo skončiť v decembri ’22, ale z dôvodu nízkeho využitia finančných prostriedkov nebol tento fond plne využitý. Pozrúc sa na celkovú situáciu, vidíme, že ukazuje na pretrvávajúci nepomer v čerpaní príspevku na starostlivosť a rodičovského príspevku, kde rodičia uprednostňujú rodičovský príspevok úplne logicky kvôli jeho vyššej hodnote a menšej administratívnej záťaži. Myslím, že každý z nás by si vybral asi takto podobne. Na Slovensku zároveň dlhé roky čelíme problému s nedostatočným počtom miest v materských školách. Tento problém sa nám tu stupňuje aj zákonom stanoveným nárokom pre deti už aj štvor- a trojročné, ale zároveň je veľmi, veľmi dôležité pozerať sa na dáta a na prognózy a demografiu. Určite mi teda dáte za pravdu mnohí a mnohé v pléne, ktoré pracujete pre samosprávy, že situácia týkajúca sa nedostatočnej kapacity škôlok je už naozaj že dlhodobo systémovo neriešená. My však z tých dát už jasne vidíme, že je to situácia dočasná. Javí sa celkom jasne, že my sme už premeškali tento vlak v samosprávach, čo sa týka rapídneho zvyšovania kapacít v rámci budovania nových škôlok alebo infraštruktúry. Samozrejme, je veľmi dôležité, aj aby si jednotlivé samosprávy pozreli na svoje demografie a svoje dáta a podľa toho sa, samozrejme, rozhodovali, ale tak celkový obraz je takýto. Zatiaľ teda ešte nejakú dobu však rodičia, ktorí chcú svoje deti zapísať do predškolských zariadení, sa stretávajú s obmedzenou kapacitou alebo podpornými systémami, ktoré nepracujú efektívne, čiastočne kvôli aj nevhodne rozmiestnenej sieti takýchto zariadení alebo kvôli jednoducho životným situáciám. Aj keď sa často ohlasujú projekty na rozšírenie kapacít, ich realizácia je zložitá, drahá, dlhotrvajúca, pričom v konečnom dôsledku nemusia primerane reagovať na potreby komunity a, samozrejme, nemusia ani reflektovať tú demografickú krivku. Ako som už spomínala, my sa musíme pozerať na problém zo stránky súčasnej, súčasného problému, ale aj dlhodobých prognóz, ktoré sú založené na dátach. Súčasné podporné opatrenia sa zameriavajú teda skôr na to fyzické rozšírenie zariadení, než na zabezpečenie ich dlhodobej udržateľnosti alebo financovanie prevádzky, či už ide o nové príspevky na podporu detí v rozvinutých, alebo menej v rozvinutých regiónoch, financovanie prevádzky týchto zariadení však naďalej zostáva nevyriešené. Súčasná finančná situácia samospráv, ktorá bola aj zhoršená rozhodnutiami bývalých vlád, ešte viac komplikuje schopnosť udržať tieto zariadenia v chode vrátane zabezpečenia a adekvátneho spravodlivého odmeňovania personálu a vrátane aj samotných personálnych kapacít. Každý tiež, kto máte trochu skúsenosti v samospráve, určite viem, o čom hovo... viete, o čom hovorím. Myslím, že tieto ako dáta sú nám tiež úplne jasné. K argumentom, že absentuje istota umiestnenia detí v materských školách z mnohých dôvodov, je treba zdôrazniť, že absentuje systémová finančná podpora rodín s deťmi od troch rokov, teda práve v čase, keď deti spravidla nastupujú do materských škôl, a rodičia ich často musia umiestňovať do súkromných škôlok, pretože v obecných škôlkach ich žiadosti z dôvodu nedostatku kapacity zamietajú. Súkromné materské školy sú z podstaty svojho fungovania finančne náročnejšie a rodičom by naozaj pomohlo, aby mohli mať aspoň časť týchto nákladov refundovaných práve cez nami navrhovaný príspevok. Kolegyňa Petrík tam aj hovorila tie príklady, že ten príspevok má určitú svoju výšku, ak by bola tá škôlka, materská škola drahšia, tak, samozrejme, preplatí sa iba maximálna výška toho príspevku a zvyšok si musí rodič alebo zákonný zástupca doplatiť sám. Z pohľadu samospráv, ktorý je dôležitý zdôrazniť a ktorých tu tiež aj mám tú česť zastupovať, pretože dostatok kapacít pre umiestňovanie detí je problém snáď každej z nich, tento príspevok pomôže odľahčiť aj nárazový tlak na ne vyvíjaný. Je to nielen prihlasovaním rodičov detí s príslušným trvalým bydliskom, ale aj detí vo veku v zákone nárokovateľnom na miesto v zariadení, v materskej škole. Tieto tlaky budú ešte narastať, keďže nárokovateľnosť na škôlku nás čaká nielen pri deťoch vo veku päť rokov, ale už aj vo veku štyri roky a tri roky. Rada by som zdôraznila, že týmto návrhom zákona riešime aj problém mnohých rodín, s ktorým sa reálne v samosprávach stretávame, a to je strana nároku na tzv. predĺžený rodičovský príspevok. Ten má slúžiť na pokrytie nákladov spojených s umiestnením dieťaťa do súkromnej materskej školy, alebo v prípade voľných kapacít preklenutie tohto obdobia v zariadení sociálnej starostlivosti pre deti do troch rokov v tzv. detských jasliach, lebo aj toto sa nám stáva, aj reálne u nás v našej obci, prípadne že nedostalo miesto v obecnej materskej škole, čo sa stáva ak kvôli veku, kedy materské školy prijímajú prednostne vekovo staršie deti z logických dôvodov. Aktuálne máme mnoho rodín, ktoré nemajú nárok na tento predĺžený rodičovský príspevok, kolega Lackovič, kolegyňa Petrík o tom už hovorili. pretože nárok týmto rodinám vzniká vtedy, pokiaľ stihnú riadny zápis do materskej školy, ktorý sa koná na celom Slovensku vždy v mesiaci máj. Pokiaľ z akýchkoľvek dôvodov, aj napríklad sťahovanie z mesta do mesta, či veková záležitosť, tento riadny zápis nestihnú, nárok na predĺžený rodičovský príspevok nemajú a musia čakať do ďalšieho mája, aby stihli riadny zápis do materskej školy. Túto dobu im pomôže vykryť práve príspevok na predprimárne vzdelávanie dieťaťa, ktorý môže využiť vždy, keď umiestnia dieťa do akejkoľvek materskej školy a predložia príslušnému úradu práce zmluvu s poskytovateľom tejto služby, a to až do obdobia nástupu dieťaťa na povinnú školskú dochádzku alebo kým mu nevznikne nárok na predĺžený rodičovský príspevok. Ako sme tu už spomínali, výhrady k tomu, že aby nebol tento systém zneužívaný, sú úplne legitímne a sú namieste a rovnako tak sme sa my s kolegyňami a s kolegom nad tým zamysleli a nad tým... na to bude reagovať ďalšie číslo parlamentnej tlače, ďalší náš návrh zákona, ktorý bude presne túto situáciu ošetrovať, pretože si myslím, že všetci, ako tu sme, vieme, že predprimárne školské vzdelávanie je naozaj veľmi dôležité a je ideálne, aby deti boli umiestňované v materských školách. Preto si vám týmto, kolegyne a kolegovia, dovoľujem v mene nás predkladateľov, predkladateliek požiadať o podporu návrhu tohto zákona. Je úplne jasné, zjavné a z každodennej situácii vyplývajúce, že týmto skutočne pomôžeme rodinám s deťmi, pretože ony skutočne majú problém s týmto zákonom, ktorý nie je dotiahnutý tak, aby vlastne ošetroval všetky prípady a aby mal na tento rodičovský príspevok nárok každý z povahy veci. Veľmi pekne vám ďakujem za podporu.